इस पुस्तक को पढ़ते हुए मुझे यह महसूस हुआ जैसे मैं एक लम्बी कथात्मक कविता पढ़ रही हूँ, जिसमें संवेदना का सघन प्रवाह है, तथ्यों से दृश्यों में रूपांतरित होते मर्मस्पर्शी बिम्ब हैं जिनके मूल में अनुभव और विचारधारा के घात-संघात से उत्पन्न मानवीय सरोकारों से उत्प्रेरित, सचेत, सूक्ष्म और पैनी आलोचनात्मक दृष्टि सक्रिय है। लेखिका का रचनात्मक संस्कार पत्रकार और कवयित्री दोनों रूपों से मिलकर निर्मित हुआ है। इसी से जहाँ एक और संवेदना तथ्यों के ठोस धरातल पर प्रवाहित हुई है, वहीँ दूसरी ओर संवेदना के आर्द्र संस्पर्श से तथ्य और आँकड़े जीवंत सत्य के रूप में उभर पाए। कोरी भावुकता और रूखे तथ्य वर्णन के स्थान पर यहाँ जेल जीवन का ऐसा मार्मिक यथार्थ चित्रण है जिसमें सच इकहरा और एकांगी रूप में न आकर परत-दर-परत खुलता चला जाता है।